Laura Maddox

Laura Maddox (født 13. mai 1990 i Bath) er en britisk friidrettsutøver som konkurrerer i sprintløp, særlig 400 meter. Hun representerte Storbritannia under EM i friidrett innendørs 2015 i Praha, der hun fikk sølv på 4x400 meter.

Idrettskarriere 
2006-2008
Maddox kom på 8.-plass på 300 meter ved det britiske U17-mesterskapet i 2006, og hun kom på 5.-plass på samme distanse ved det engelske skolemesterskapet (ESAA Championships). Ved UK Schools Games kom hun på 6.-plass. 

Ved det walisiske innendørsmesterskapet i januar 2008 vant hun 400 meter, med ny personlig rekord på 56,97. Hun kom på 4.-plass på 400 meter i U20-klassen ved England Athletics Open Championships 2008, og kom på 3.-plass ved det engelske skolemesterskapet dette året. I desember satte hun også ny personlig rekord på 60 meter med 8,02 sekunder, da hun kom på 2.-plass ved Team Bath Indoor Open. 

2009
Hun kom på 3.-plass ved det åpne walisiske innendørsmesterskapet i 2009, bak Nadine Okyere og Bryony Turnbull. Hun vant 200 meter ved innendørsstevnet University of Wales Institute Cardiff Open, og kom på 5.-plass ved det engelske U20-mesterskapet innendørs, som ble arrangert i Birmingham. Da hun vant Team Bath Open i april satte hun ny personlig rekord på 400 meter utendørs, med tiden 55,77 sekunder. Videre kom hun på 2.-plass både på 400 meter ved Bedford International Games og på 200 meter ved Avon & West of England Championships. Hun vant 400 meter ved det åpne walisiske mesterskapet utendørs i 2009, og kom på 7.-plass ved det engelske U20-mesterskapet. 

2010
I 2010 gikk hun over til U23-klassen. Hun startet året med seier på 400 meter ved det walisiske mesterskapet i friidrett innendørs, på seniornivå. Hun kom på 2.-plass ved innendørsstevnet Birmingham Games, bak Kim Wall i forkant av det britiske innendørsmesterskapet i februar. Det britiske innendørsmesterskapet (Aviva World Trials and UK Championships) var også uttakningsstevne til VM i friidrett innendørs 2010, og Maddox kom her på 5.-plass. Utendørssesongen 2010 startet med seier på 400 meter ved både Loughborough International og CAU Inter Counties Championships i mai. Da hun vant CAU Inter Counties Championships satte hun personlig rekord med tiden 53,81 sekunder. 

Den 12. juni 2010 vant hun 400 meter ved det walisiske mesterskapet i friidrett, foran Emma Pullen og Rebecca Williams. Uken etter vant hun 400 meter ved det engelske U23-mesterskapet (Aviva England U23 and U20 World Trials Championships), og hun deltok også ved det britiske mesterskapet i slutten av juni, men der ble hun diskvalifisert. Hun fikk bronse på 400 meter ved det engelske mesterskapet (senior) i juli, bak Kelly Massey og Laura Wake. I august deltok hun i to stevner i Belgia, og vant Memorial Rasschaert, mens hun kom på 3.-plass ved Brussels Grand Prix. 

2011
Ved det åpne walisiske mesterskapet i friidrett innendørs 2011 kom Maddox på 2.-plass på 200 meter, bak Kelly Massey. Hun vant 400 meter ved Celtic Cup innendørs i slutten av januar, og kom på 5.-plass på samme distanse ved Birmingham Games. Hun deltok ved det britiske mesterskapet innendørs, men ble slått ut i semifinalen, og ble dermed ikke tatt ut til EM innendørs. Ved det britiske universitetsmesterskapet innendørs (BUCS Championships) kom hun på 3.-plass. 

I mai kom hun på 2.-plass på 200 meter ved det britiske universitetsmesterskapet utendørs (BUCS Championships), med ny personlig rekord på 24,52. Mica Nottingham vant denne øvelsen. Hun kom på 2.-plass på 400 meter ved Loughborough International, og 5.-plass ved Atletica Genève-stevnet i Belgia, på 400 meter. Ved det åpne walisiske mesterskapet i friidrett utendørs i juni kom hun på 4.-plass på 200 meter. Ved det engelske U23-mesterskapet kom hun på 6.-plass på 400 meter. Hun måtte løpe B-finalen på 400 meter ved det britiske mesterskapet utendørs, der hun kom på 8.-plass, og hun ble dermed ikke tatt ut til VM 2011. 

2012
Hun kom på 2.-plass på 400 meter ved det walisiske mesterskapet innendørs i 2012, bak Helen Pryer, og hun vant Indoor Classic Vienna i januar. Utendørs kom hun på 7.-plass på 400 meter ved det britiske universitetsmesterskapet, og 8.-plass ved Atletica Genève. 

2013
Maddox kom på 6.-plass på 400 meter ved det britiske universitetsmesterskapet innendørs i 2013, der Lauren Bouchard vant distansen. Hun kom på 4.-plass ved BUCS-mesterskapet utendørs, og 5.-plass ved Loughborough International i mai. Ved det walisiske mesterskapet utendørs for senior kom hun på 3.-plass, bak Emma Pullen og Joey Duck. 

Hun deltok ved det britiske mesterskapet utendørs 2013, men kom på 6.-plass i sitt innedningsheat, og gikk ikke videre i mesterskapet. Senere i juli kom hun på 7.-plass ved Loughborough EAP Open Meeting og 5.-plass ved Welsh Athletics International. 

2014
Sesongåpningen innendørs i 2014 var Midland Championships i Birmingham, der hun vant 400 meter halvannet sekund foran Jodie Harrison. Hun vant også innendørsstevnet Birmingham Games. Hun vant 400 meter ved den britiske UK Women's League Premier Division-stevnet utendørs i Swansea mai, og i slutten av mai deltok hun i flere stevner i Belgia, der hun kom på 1.-plass ved Atletissima og Peugeot-Sint-Niklaascup, og 3.-plass ved IFAM Outdoor i Oordegem-Lede med ny personlig rekord på 53,29. 

Hun senket sin personlige rekord til 52,73 da hun vant Meeting International de Genève i juni, i forkant av det britiske mesterskapet. Det britiske mesterskapet var også uttak til EM, men hun endte her på 8.-plass, og ble ikke tatt ut til EM i friidrett 2014. Hun kom på 4.-plass ved Belfast International i juli. 

2015
Maddox ble walisisk mester på 800 meter innendørs i 2015, der hun satte ny personlig rekord på 2:07,81. Uken etter dro hun til Østerrike og vant 400 meter ved Vienna Indoor. Ved det britiske innendørsmesterskapet kom hun på 2.-plass, kun to hundredeler bak Kirsten McAslan, og hun kom på 4.-plass ved Sainsbury Birmingham Indoor Grand Prix. Ved EM i friidrett innendørs 2015 nådde hun semifinalen på 400 meter, men fikk der 12. beste tid, og gikk ikke til finalen. På 4 x 400 meter stafett løp Storbritannia inn til sølv, bak Frankrike, med Maddox på laget.  

Utendørs kom hun på 6.-plass ved Atletissima-stevnet i Belgia og 4.-plass ved Bedford International Games Open i mai. Hun vant for første gang Atletica Genève, der hun løp på 53,59. Storbritannia konkurrerte i Super League ved Lag-EM i friidrett 2015, og Maddox løp både 4 x 100 meter og 4 x 400 meter stafett. På 4 x 100 meter kom de på 11.-plass, og på 4 x 400 meter kom de på 6.-plass. 

I juli deltok hun ved det britiske mesterskapet i friidrett, og kom på 7.-plass på 400 meter.

Referanser

Eksterne lenker 
 
  Profil hos European Athletics
  Profil hos The Power of 10
  Profil hos All-Athletics

Britiske sprintere
Engelskmenn
Fødsler i 1990
Personer fra Bath
Deltakere for Storbritannia under EM i friidrett innendørs 2015